b'\n_START_ARTICLE_\nGastroenteritis\n_START_PARAGRAPH_\nGastroenteritis (gr\xc4\x8d. \xce\xb3\xce\xb1\xcf\x83\xcf\x84\xce\xae\xcf\x81, gaster - \xc5\xbeeludac, trbuh + \xce\xad\xce\xbd\xcf\x84\xce\xb5\xcf\x81\xce\xbf, entero - tanko crijevo, utroba + \xe1\xbf\x96\xcf\x84\xce\xb9\xcf\x82, itis - upala) je patolo\xc5\xa1ko stanje koje karakterizira upala probavnog sustava koja obuhva\xc4\x87a i \xc5\xbeeludac i tanko crijevo, \xc5\xa1to za posljedicu ima kombinaciju proljeva, povra\xc4\x87anja, te bolove i gr\xc4\x8deve u trbuhu. Gastroenteritis se tako\xc4\x91er naziva "crijevna viroza", "pokvareni \xc5\xbeeludac" i "\xc5\xbeelu\xc4\x8dani virus". Iako nije vezan uz gripu, tako\xc4\x91er ga se naziva "\xc5\xbeelu\xc4\x8dana gripa" i "crijevna gripa"._NEWLINE_Glavni uzro\xc4\x8dnik gastroenteritisa kod djece u svijetu je rotavirus. Kod odraslih su \xc4\x8de\xc5\xa1\xc4\x87i norovirus i Campylobacter. Rje\xc4\x91i uzroci gastroenteritisa su druge vrste bakterija (ili njihovi toksini) te neki paraziti. Do prijenosa mo\xc5\xbee do\xc4\x87i zbog konzumiranja nepravilno pripremljene hrane, zaga\xc4\x91ene vode ili putem bliskog kontakta sa zara\xc5\xbeenim osobama._NEWLINE_Osnovna terapija kod gastroenteritisa je pravilan unos teku\xc4\x87ina (hidratacija). U blagim ili umjerenim slu\xc4\x8dajevima, to se obi\xc4\x8dno posti\xc5\xbee oralnom rehidracijskom otopinom, dok je kod te\xc5\xbeih slu\xc4\x8dajeva potreban unos intravenoznim putem. Gastroenteritis najvi\xc5\xa1e poga\xc4\x91a djecu i stanovni\xc5\xa1tvo zemalja u razvoju.\n_START_SECTION_\nSimptomi i znakovi\n_START_PARAGRAPH_\nGastroenteritis obi\xc4\x8dno uzrokuje proljev i povra\xc4\x87anje, ili se, rje\xc4\x91e, pojavljuje samo s jednim ili drugim simptomom. Tako\xc4\x91er se mogu pojaviti gr\xc4\x8devi u predjelu trbuha. Znakovi i simptomi obi\xc4\x8dno zapo\xc4\x8dnu 12\xe2\x80\x9372\xc2\xa0sati nakon dolaska u dodir s uzro\xc4\x8dnikom zaraze. Ako je uzrok zaraze virus, stanje se obi\xc4\x8dno povla\xc4\x8di unutar jednog tjedna. Neki virusni uzro\xc4\x8dnici mogu tako\xc4\x91er izazvati groznicu, zamor, glavobolju i bol u mi\xc5\xa1i\xc4\x87ima. Ako se pojavi krvava stolica, manje je vjerojatno da je uzro\xc4\x8dnik virus i vjerojatnije je da je bakterija ili parazit. Neke bakterijske zaraze mogu biti vezane uz o\xc5\xa1tru bol u trbuhu i mogu trajati vi\xc5\xa1e tjedana._NEWLINE_Djeca zara\xc5\xbeena rotavirusom se obi\xc4\x8dno potpuno oporave unutar tri do osam dana. Me\xc4\x91utim, u siroma\xc5\xa1nim dr\xc5\xbeavama lije\xc4\x8denje te\xc5\xbeih infekcija \xc4\x8desto nije dostupno i uobi\xc4\x8dajeno je da proljev traje vrlo dugo. Dehidracija je \xc4\x8desta komplikacija uzrokovana proljevom, i dijete sa znatnim stupnjem dehidracije mo\xc5\xbee imati produljeno vrijeme protoka kapilara, slab turgor ko\xc5\xbee i ote\xc5\xbeano disanje. Opetovane zaraze su obi\xc4\x8dno prisutne u podru\xc4\x8djima sa slabim higijenskim uvjetima, a posljedice mogu biti pothranjenost, usporen rast i razvoj djeteta, a dugoro\xc4\x8dno i mentalna zaostalost._NEWLINE_Reaktivni artritis se javlja kod 1% osoba nakon zaraze bakterijom Campylobacter , a Guillain-Barr\xc3\xa9ov sindrom se javlja u 0,1% slu\xc4\x8dajeva. Hemoliti\xc4\x8dko-uremi\xc4\x8dki sindrom (HUS) se mo\xc5\xbee pojaviti kao komplikacija zaraze vrstama Escherichia coli ili Shigella koje proizvode shiga toksin, dovode\xc4\x87i do niske razine trombocita, bubre\xc5\xbene isuficijencije i hemoliti\xc4\x8dke anemije. Djeca su podlo\xc5\xbenija obolijevanju od HUS-a od odraslih osoba. Neke virusne zaraze mogu uzrokovati benigne epizode epilepsije.\n_START_SECTION_\nUzroci\n_START_PARAGRAPH_\nVirusi (pogotovo rotavirus) te bakterijske vrste Escherichia coli i Campylobacter su primarni uzro\xc4\x8dnici gastroenteritisa. Postoje, me\xc4\x91utim, mnogi drugi uzro\xc4\x8dnici zaraze koji mogu uzrokovati ovaj sindrom.Povremeno se javljaju neinfektivni uzroci, ali oni su manje vjerojatni od virusne ili bakterijske etiologije. Opasnost od infekcije je ve\xc4\x87a kod djece zbog njihovog oslabljenog imuniteta i relativno slabe higijene.\n_START_SECTION_\nVirusi\n_START_PARAGRAPH_\nVirusi za koje je poznato da uzrokuju gastroenteritis su rotavirusi, norovirusi, adenovirusi i astrovirusi. Rotavirus je naj\xc4\x8de\xc5\xa1\xc4\x87i uzro\xc4\x8dnik gastroenteritisa kod djece, i ima sli\xc4\x8dnu u\xc4\x8destalost pojave u razvijenim zemljama i u zemljama u razvoju. Virusi uzrokuju pribli\xc5\xbeno 70% slu\xc4\x8dajeva zaraznog proljeva u pedijatrijskoj dobnoj skupini. Rotavirus je rje\xc4\x91i uzrok kod odraslih zbog ste\xc4\x8denog imuniteta._NEWLINE_Norovirus je naj\xc4\x8de\xc5\xa1\xc4\x87i uzrok gastroenteritisa me\xc4\x91u odraslima u razvijenom svijetu i uzrokuje vi\xc5\xa1e od 90% slu\xc4\x8dajeva zaraze. Ove lokalizirane epidemije se obi\xc4\x8dno pojavljuju kada grupe ljudi provode vrijeme u me\xc4\x91usobnoj fizi\xc4\x8dkoj blizini, kao \xc5\xa1to je slu\xc4\x8daj na brodovima za krstarenje, u bolnicama ili u restoranima. Osobe mogu ostati zarazne \xc4\x8dak i nakon prestanka proljeva. Norovirus je kao uzro\xc4\x8dnik puno manje prisutan kod djece, s pribli\xc5\xbeno 10% ukupnih slu\xc4\x8dajeva zaraze.\n_START_SECTION_\nBakterije\n_START_PARAGRAPH_\nU razvijenim zemljama, Campylobacter jejuni je primarni uzro\xc4\x8dnik bakterijskog gastroenteritisa, a polovica tih slu\xc4\x8dajeva je vezana za doticaj s peradi. Kod djece, bakterije uzrokuju pribli\xc5\xbeno 15% slu\xc4\x8dajeva, a naj\xc4\x8de\xc5\xa1\xc4\x87e su vrste Escherichia coli, Salmonella,Shigella, i Campylobacter. Ako se hrana kontaminira bakterijama i ostane na sobnoj temperaturi nekoliko sati, bakterije se razmna\xc5\xbeaju i pove\xc4\x87avaju opasnost od zaraze za osobe koje istu hranu konzumiraju. Neke vrste hrane koje se obi\xc4\x8dno povezuju s oboljenjem su sirovo ili nedovoljno pe\xc4\x8deno meso, piletina, morski plodovi i jaja, sirove klice, nepasterizirano mlijeko i meki sirevi te vo\xc4\x87ni sokovi i centrifugirani sokovi od povr\xc4\x87a. U zemljama u razvoju, posebno u subsaharskoj Africi i Aziji, kolera je \xc4\x8dest uzro\xc4\x8dnik gastroenteritisa. Ovu zarazu uzrokuje bakterija Vibrio Colerae i obi\xc4\x8dno se prenosi kontaminiranom vodom ili hranom._NEWLINE_Toksigena bakterija Clostridium difficile je va\xc5\xbean uzro\xc4\x8dnik proljeva koja se \xc4\x8de\xc5\xa1\xc4\x87e javlja kod starijih osoba. Dojen\xc4\x8dad mo\xc5\xbee biti prenositelj ove bakterije bez razvijanja simptoma. To je \xc4\x8dest uzrok proljeva kod osoba koje su hospitalizirane i \xc4\x8desto je uzrokovana znatnom uporabom antibiotika. Infektivni proljev uzrokovan vrstom Staphylococcus aureus se tako\xc4\x91er mo\xc5\xbee pojaviti kod osoba koje su koristile antibiotike. Tzv. "putna dijareja" je obi\xc4\x8dno vrsta bakterijskog gastroenteritisa. \xc4\x8cini se da lijekovi za smanjenje \xc5\xbeelu\xc4\x8dane kiseline uvelike pove\xc4\x87avaju opasnost od zaraze prilikom izlaganja nizu organizama, uklju\xc4\x8duju\xc4\x87i vrste Clostridium difficile, Salmonella, i Campylobacter. Opasnost je ve\xc4\x87a kod osoba koje koriste inhibitore protonske pumpe nego kod H2 blokatora.\n_START_SECTION_\nParaziti\n_START_PARAGRAPH_\nNiz pra\xc5\xbeivotinja mo\xc5\xbee uzrokovati gastroenteritis; naj\xc4\x8de\xc5\xa1\xc4\x87i je uzro\xc4\x8dnik Giardia lamblia, ali vrste Entamoeba histolytica i Cryptosporidium tako\xc4\x91er mogu izazvati zarazu. Pra\xc5\xbeivotinje kao grupa \xc4\x8dine pribli\xc5\xbeno 10% slu\xc4\x8dajeva gastroenteritisa kod djece. Giardia se \xc4\x8de\xc5\xa1\xc4\x87e javlja u razvijenim zemljama, ali ovaj je mikroorganizam ra\xc5\xa1iren u cijelom svijetu. Javlja se \xc4\x8de\xc5\xa1\xc4\x87e kod osoba koje su putovale u podru\xc4\x8dja s visokom u\xc4\x8destalosti, kod djece koja poha\xc4\x91aju vrti\xc4\x87, kod mu\xc5\xa1karaca koji imaju homoseksualne odnose i nakon prirodnih katastrofa.\n_START_SECTION_\nPrijenos\n_START_PARAGRAPH_\nDo prijenosa mo\xc5\xbee do\xc4\x87i ako se konzumira one\xc4\x8di\xc5\xa1\xc4\x87ena voda ili ako osobe dijele kontaminirane predmete za osobnu uporabu. U mjestima u kojima se izmjenjuju vla\xc5\xbena i su\xc5\xa1na godi\xc5\xa1nja doba kvaliteta vode obi\xc4\x8dno bude lo\xc5\xa1ija tijekom vla\xc5\xbenog godi\xc5\xa1njeg doba, \xc5\xa1to se u pravilu poklapa s vremenom izbijanja epidemije. U podru\xc4\x8djima s umjerenom klimom zaraze su u\xc4\x8destalije zimi. Hranjenje beba bo\xc4\x8dicom bez da se bo\xc4\x8dica primjereno dezinficira zna\xc4\x8dajan je uzrok zaraze u cijelom svijetu. Stopa prijenosa ujedno je povezana s lo\xc5\xa1om higijenom, naro\xc4\x8dito kad su u pitanju djeca u prenapu\xc4\x8denim ku\xc4\x87anstvima i ku\xc4\x87anstvima s lo\xc5\xa1im stanjem po pitanju uhranjenosti. Nakon \xc5\xa1to se razvije tolerancija, odrasle osobe mogu u sebi nositi odre\xc4\x91ene organizme bez da pokazuju znakove ili simptome bolesti i tako mogu slu\xc5\xbeiti kao prirodni spremnici zaraze. Dok se neki uzro\xc4\x8dnici (kao \xc5\xa1to je Shigella) javljaju samo kod primata, ostali se mogu pojaviti kod raznih vrsta \xc5\xbeivotinja (kao \xc5\xa1to je giardia).\n_START_SECTION_\nNezarazni uzroci\n_START_PARAGRAPH_\nPostoji nekoliko nezaraznih uzroka upale probavnog trakta. U neke od u\xc4\x8destalijih spadaju lijekovi (kao \xc5\xa1to su analgetici), odre\xc4\x91ena hrana kao \xc5\xa1to su laktoza (u osoba koje su netolerantne) i gluten (u osoba koje boluju od celijakije), te Kronova bolest koja je tako\xc4\x91er nezarazan uzrok (\xc4\x8desto vrlo ozbiljnog) gastroenteritisa. Do gastroenteritisa mo\xc5\xbee do\xc4\x87i i uno\xc5\xa1enjem toksina putem hrane. Primjeri intoksikacije hranom, koja uklju\xc4\x8duju mu\xc4\x8dninu, povra\xc4\x87anje i proljev, su: trovanje toksinom ciguatera zbog konzumiranja riba koje su prethodno akumulirale toksin, skombroid koji je povezan s konzumacijom odre\xc4\x91enih vrsta pokvarene ribe, trovanje tetrodotoksinom koje, izme\xc4\x91u ostalog, nastaje konzumacijom ribe napuha\xc4\x8de, te botulizam koji se javlja zbog \xc4\x8duvanja hrane u neprimjerenoj ambala\xc5\xbei.\n_START_SECTION_\nPatofiziologija\n_START_PARAGRAPH_\nGastroenteritis se definira kao povra\xc4\x87anje ili proljev koji je posljedica upale tankog ili debelog crijeva. Promjene na tankom crijevu obi\xc4\x8dno nisu upalne, dok na debelom crijevu u pravilu jesu.Patogeni organizmi koji izazivaju upalu mogu biti malobrojni, \xc4\x8dak samo jedan (kao u slu\xc4\x8daju Cryptosporidiuma), pa sve do 10\xe2\x81\xb8 (u slu\xc4\x8daju Vibrio cholerae).\n_START_SECTION_\nDijagnoza\n_START_PARAGRAPH_\nGastroenteritis se obi\xc4\x8dno dijagnosticira klini\xc4\x8dkim pregledom znakova i simptoma koje osoba manifestira. Utvr\xc4\x91ivanje to\xc4\x8dnog uzroka obi\xc4\x8dno nije potrebno jer ta informacija ne mijenja na\xc4\x8din lije\xc4\x8denja. Me\xc4\x91utim, pregled kulture stolice mora se izvr\xc5\xa1iti kod osoba s krvi u stolici, osoba koje su se otrovale hranom i onih osoba koje su nedavno putovale u zemlje u razvoju. Dijagnosti\xc4\x8dko ispitivanje mo\xc5\xbee se izvr\xc5\xa1iti radi nadzora nad tijekom bolesti. Budu\xc4\x87i da se hipoglikemija javlja kod pribli\xc5\xbeno 10\xc2\xa0% dojen\xc4\x8dadi i male djece, za ovu populaciju preporu\xc4\x8duje se mjerenje serumske koncentracije glukoze. Elektroliti i funkcija bubrega trebali bi se provjeriti ako postoji bojazan od te\xc5\xa1ke dehidracije.\n_START_SECTION_\nDehidracija\n_START_PARAGRAPH_\nUtvr\xc4\x91ivanje je li osoba dehidrirala ili nije va\xc5\xbean je dio procjene, pri \xc4\x8demu se dehidracija obi\xc4\x8dno dijeli na blagu (3\xe2\x80\x935\xc2\xa0%), umjerenu (6\xe2\x80\x939\xc2\xa0%) i te\xc5\xa1ku (\xe2\x89\xa5 10\xc2\xa0%). Najto\xc4\x8dniji pokazatelji umjerene ili te\xc5\xa1ke dehidracije kod djece su produljeno vrijeme protoka kapilara, oslabljen turgor ko\xc5\xbee i ote\xc5\xbeano disanje. Ostali korisni pokazatelji (kada su u kombinaciji) su upale o\xc4\x8di, smanjena aktivnost, nedostatak suza i suha usta,  dok su normalno mokrenje i oralni unos teku\xc4\x87ine umiruju\xc4\x87i pokazatelji, koji ukazuju na normalnu hidrataciju. Laboratorijsko ispitivanje nema bitnu klini\xc4\x8dku korist pri utvr\xc4\x91ivanju stupnja dehidracije.\n_START_SECTION_\nDiferencijalna dijagnoza\n_START_PARAGRAPH_\nOstali mogu\xc4\x87i uzroci znakova i simptoma, koji opona\xc5\xa1aju one uo\xc4\x8dene kod gastroenteritisa i koji se trebaju isklju\xc4\x8diti, su upala crvuljka, volvulus, upalna bolest crijeva, upala mokra\xc4\x87nog sustava i dijabetes. Treba se uzeti u obzir i insuficijencija gu\xc5\xa1tera\xc4\x8de, sindrom kratkog crijeva, Whippleova bolest, celijakija i zlouporaba laksativa. Diferencijalna dijagnoza mo\xc5\xbee biti donekle komplicirana ako osoba ima samo jedan simptom, npr. samo povra\xc4\x87a ili ima proljev (umjesto i jedno i drugo)._NEWLINE_Upala crvuljka mo\xc5\xbee se u do 33\xc2\xa0% slu\xc4\x8dajeva manifestirati povra\xc4\x87anjem, bolovima u trbuhu i laganim proljevom,  \xc5\xa1to je u suprotnosti s jakim proljevom koji je uobi\xc4\x8dajen kod gastroenteritisa. Upala plu\xc4\x87a ili mokra\xc4\x87nog sustava kod djece mo\xc5\xbee tako\xc4\x91er dovesti do povra\xc4\x87anja ili proljeva. Klasi\xc4\x8dna dijabeti\xc4\x8dka ketoacidoza manifestira se bolovima u trbuhu, mu\xc4\x8dninom i povra\xc4\x87anjem, ali bez proljeva. Jedna je studija pokazala da je kod 17\xc2\xa0% djece s dijabeti\xc4\x8dkom ketoacidozom po\xc4\x8detno dijagnosticiran gastroenteritis.\n_START_SECTION_\nNa\xc4\x8din \xc5\xbeivota\n_START_PARAGRAPH_\nOpskrba lako dostupnom pitkom vodom i pravilne higijenske navike va\xc5\xbeni su preduvjeti u smanjenju stopa zaraze i klini\xc4\x8dki zna\xc4\x8dajnog gastroenteritisa. Pokazalo se da se primjenom osobnih mjera higijene (poput pranja ruku) smanjuju stope u\xc4\x8destalosti i prete\xc5\xbenosti gastroenteritisa za \xc4\x8dak 30\xc2\xa0% kako u razvijenim zemljama tako i u zemljama u razvoju, a u\xc4\x8dinkovita mo\xc5\xbee biti i uporaba alkoholnih gelova. Dojenje je vrlo va\xc5\xbeno, naro\xc4\x8dito u mjestima s lo\xc5\xa1om higijenom, kao i op\xc4\x87e pobolj\xc5\xa1anje higijene.Dokazano je da maj\xc4\x8dino mlijeko smanjuje u\xc4\x8destalost zaraza i njihovo trajanje. U\xc4\x8dinkovito mo\xc5\xbee biti i izbjegavanje zara\xc5\xbeene hrane ili pi\xc4\x87a.\n_START_SECTION_\nCijepljenje\n_START_PARAGRAPH_\nSvjetska zdravstvena organizacija je 2009. preporu\xc4\x8dila da se, zbog njegove u\xc4\x8dinkovitosti i sigurnosti, djeca u cijelom svijetu cijepe cjepivom protiv rotavirusa. Trenutno postoje dva komercijalna cjepiva protiv rotavirusa, a jo\xc5\xa1 nekoliko ih je u fazi razvoja. Ova su cjepiva u Africi i Aziji smanjila pojavu ozbiljnih slu\xc4\x8dajeva gastroenteritisa kod dojen\xc4\x8dadi, a u zemljama u kojima su na snazi dr\xc5\xbeavni programi imunizacije uo\xc4\x8deno je smanjenje stopa i ozbiljnosti bolesti. Ovo cjepivo ujedno mo\xc5\xbee sprije\xc4\x8diti oboljenje kod djece koja nisu cijepljena zbog smanjenja broja kru\xc5\xbenih zaraza. Primjena programa cijepljenja cjepivom protiv rotavirusa je od 2000. u Sjedinjenim Ameri\xc4\x8dkim Dr\xc5\xbeavama znatno smanjila broj slu\xc4\x8dajeva proljeva, za \xc4\x8dak 80 posto. Prva doza cjepiva daje se dojen\xc4\x8detu starom 6 do 15 tjedana. oralno cjepivo protiv kolere pokazalo se u\xc4\x8dinkovitim u 50-60% slu\xc4\x8dajeva u razdoblju od 2\xc2\xa0godine.\n_START_SECTION_\nLije\xc4\x8denje\n_START_PARAGRAPH_\nGastroenteritis je obi\xc4\x8dno akutna i samoograni\xc4\x8davaju\xc4\x87a bolest koja ne zahtijeva lije\xc4\x8denje. Po\xc5\xbeeljan na\xc4\x8din lije\xc4\x8denja u slu\xc4\x8daju blage do umjerene dehidracije je oralna rehidracijska terapija (ORT). Me\xc4\x91utim, metoklopramid i/ili ondansetron mogu biti od pomo\xc4\x87i kod djece, dok je butilskopolamin koristan kod ubla\xc5\xbeavanja bolova u trbuhu.\n_START_SECTION_\nRehidracija\n_START_PARAGRAPH_\nRehidracija je primaran na\xc4\x8din lije\xc4\x8denja gastroenteritisa kod djece i odraslih. Ovo se najbolje posti\xc5\xbee terapijom oralne rehidracije, iako rehidracija intravenoznim putem mo\xc5\xbee biti potrebna ako je smanjena razina svijesti ili je u pitanju te\xc5\xa1ka dehidracija. Oralni nadomjesni terapijski proizvodi sa slo\xc5\xbeenim ugljikohidratima (npr. onima iz p\xc5\xa1enice ili ri\xc5\xbee) mogu biti bolji od onih koji se temelje na jednostavnim \xc5\xa1e\xc4\x87erima. Pi\xc4\x87a s posebno velikim udjelom jednostavnih \xc5\xa1e\xc4\x87era, kao \xc5\xa1to su bezalkoholna pi\xc4\x87a i vo\xc4\x87ni sokovi, ne preporu\xc4\x8duju se za djecu ispod 5 godina jer mogu izazvati ja\xc4\x8di proljev. Mo\xc5\xbee se konzumirati obi\xc4\x8dna voda ako nisu dostupni odre\xc4\x91eni i u\xc4\x8dinkoviti preparati za oralnu rehidracijsku terapiju ili ako nisu ukusni. Nazogastri\xc4\x8dna sonda mo\xc5\xbee se koristiti za unos teku\xc4\x87ina kod male djece ako je to opravdano.\n_START_SECTION_\nPrehrana\n_START_PARAGRAPH_\nPreporu\xc4\x8da se da se djeca koja se hrane dojenjem nastave hraniti na uobi\xc4\x8dajeni na\xc4\x8din, dok se dojen\xc4\x8dad koja se hrani umjetnom formulom nastavi tako hraniti nakon oralne rehidratacijske terapije.  Umjetna prehrana bez laktoze ili sa smanjenom koli\xc4\x8dinom laktoze u ve\xc4\x87ini slu\xc4\x8dajeva nije potrebna. Djeca mogu nastaviti svoj uobi\xc4\x8dajen na\xc4\x8din prehrane tijekom epizoda proljeva s izuzetkom hrane bogate jednostavnim \xc5\xa1e\xc4\x87erima, koju bi trebalo izbjegavati. Tzv. Dijeta BRAT (banana, ri\xc5\xbea, jabu\xc4\x8dni sok i \xc4\x8daj) se vi\xc5\xa1e ne preporu\xc4\x8duje, po\xc5\xa1to ne sadr\xc5\xbei dovoljno nutrijenata i ne daje bolje rezultate u odnosu na normalnu prehranu. Neki su se probiotici pokazali u\xc4\x8dinkovitima u skra\xc4\x87enju trajanja bolesti i smanjenju u\xc4\x8destalosti epizoda proljeva, a vjerojatno su djelotvorni i u prevenciji i lije\xc4\x8denju proljeva izazvanog antibioticima. Proizvodi od fermentiranog mlijeka (kao jogurt) pokazali su sli\xc4\x8dnu djelotvornost.  Dodavanje cinka pokazalo je odre\xc4\x91enu u\xc4\x8dinkovitost i u lije\xc4\x8denju i prevenciji proljeva kod djece u zemljama u razvoju.\n_START_SECTION_\nAntiemetici\n_START_PARAGRAPH_\nAntiemetici mogu biti korisni u lije\xc4\x8denju povra\xc4\x87anja kod djece. Ondansetron je u\xc4\x8dinkovit i u pojedina\xc4\x8dnoj dozi, smanjuju\xc4\x87i tako potrebu za intravenoznom hidratacijom, rije\xc4\x91om hospitalizacijom i smanjenim povra\xc4\x87anjem,  a isto se tako pokazao u\xc4\x8dinkovitim i metoklopramid. Terapija ondansetronom je me\xc4\x91utim povezana s pove\xc4\x87anom u\xc4\x8destalo\xc5\xa1\xc4\x87u povratka dijece u bolnicu.  Po klini\xc4\x8dkoj procjeni, intravenozni preparat ondansetrona mo\xc5\xbee biti dan pacijentu oralnim putem. Dimenhidrinat, nema bitnog klini\xc4\x8dkog u\xc4\x8dinka na bolest, osim \xc5\xa1to smanjuje simptom povra\xc4\x87anja.\n_START_SECTION_\nAntibiotici\n_START_PARAGRAPH_\nAntibiotici se obi\xc4\x8dno ne koriste kod lije\xc4\x8denja gastroenteritisa, osim ako su simptomi posebno te\xc5\xa1ki , ako je bakterijski uzro\xc4\x8dnik izoliran ili ako simptomi ukazuju na specifi\xc4\x8dnog bakterijskog uzro\xc4\x8dnika. Pri upotrebi antibiotika, preferira se kori\xc5\xa1tenje makrolida, kao npr. azitromicin, u odnosu na fluorokinolon, po\xc5\xa1to je kod ovog zabilje\xc5\xbeena ve\xc4\x87a otpornost. Pseudomembranozni kolitis, koji je naj\xc4\x8de\xc5\xa1\xc4\x87e uzrokovan uporabom antibiotika, lije\xc4\x8di se prekidom upotrebe antibiotika i terapijom metronidazolom ili vankomicinom. Bakterije i pra\xc5\xbeivotinje osjetljive na ovu terapiju su: Shigella Salmonella typhi, i neke vrste Giardie. Kod gastroenteritisa izazvanog Giardiom i Entamoebom histolyticom, preporu\xc4\x8duje se terapija tinidazolom, po\xc5\xa1to se pokazala u\xc4\x8dinkovitijom od metronidazola. Svjetska zdravstvena organizacija (WHO) preporu\xc4\x8da upotrebu antibiotika kod manje djece s krvavim proljevom i vru\xc4\x8dicom.\n_START_SECTION_\nAntidijaroici\n_START_PARAGRAPH_\nKod antidijaroika postoji teorijska iako vrlo mala mogu\xc4\x87nost,  izazivanja komplikacija, te se one ne preporu\xc4\x8duju u su\xc4\x8dajevima krvavog proljeva i vru\xc4\x8dice.  Opioidni analog loperamid, se obi\xc4\x8dno koristi za tretman simptoma proljeva. Loperamid nije preporu\xc4\x8den kod vrlo male djece, po\xc5\xa1to je sposoban pro\xc4\x87i kroz nedovoljno formiranu krvno mo\xc5\xbedanu barijeru, i uzrokovati neurotoksi\xc4\x8dnost. Bizmutov subsalicilat, netopiva koloidna otopina trivalentnog bizmuta i salicilata, mo\xc5\xbee se koristiti kod bla\xc5\xbeih slu\xc4\x8dajeva, ali postoji teorijska mogu\xc4\x87nost trovanja salicilatom.\n_START_SECTION_\nEpidemiologija\n_START_PARAGRAPH_\nProcijenuje se da se svake godine u svijetu desi 3 do 5 milijardi slu\xc4\x8dajeva gastroenteritisa, uglavnom kod djece u zemljama u razvoju. U 2008. je zabilje\xc5\xbeen 1,3 milijun smrtnih slu\xc4\x8dajeva kod gastroenteritisa u dijece mla\xc4\x91e od pet godina , ve\xc4\x87ina njih u najsiroma\xc5\xa1nijim zemljama svijeta. Vi\xc5\xa1e od 450 000 smrtnih slu\xc4\x8dajeva kod djece ispod 5 godina su uzrokovani rotavirusom.Kolera uzrokuje tri do pet milijuna slu\xc4\x8dajeva gastroenteritisa godi\xc5\xa1nje, od kojih 100 000 zavr\xc5\xa1ava smr\xc4\x87u.  U zemljama u razvoju djeca mla\xc4\x91a od dvije godine oboljevaju od klini\xc4\x8dki relevantnog gastroenteritisa i do \xc5\xa1est puta godi\xc5\xa1nje.  Broj slu\xc4\x8dajeva opada u odrasloj dobi zbog ja\xc4\x8danja ste\xc4\x8denog imuniteta._NEWLINE_U 1980. godini, gastroenteritis svih vrsta uzrokovao je smrt 4,6 milijuna djece, ve\xc4\x87inom iz zemalja u razvoju. U\xc4\x8destalost smrti je drasti\xc4\x8dno smanjena oko 2000. nakon masovnije primjene oralne rehidratacijske terapije.  U SAD-u je gastroenteritis druga zaraza po u\xc4\x8destalosti nakon prehlade, te uzrokuje od 200 do 375 milijuna slu\xc4\x8dajeva akutnog proljeva godi\xc5\xa1nje , od kojih 10 000 zavr\xc5\xa1ava smr\xc4\x87u . Oko 150 do 300 ovih smrtnih slu\xc4\x8dajeva su djeca mla\xc4\x91a od pet godina.\n_START_SECTION_\nPovijest\n_START_PARAGRAPH_\nPojam "gastroenteritis" je prvi put sponenut 1825. U pro\xc5\xa1losti se izme\xc4\x91u ostalih koristio pojam \xe2\x80\x9etifoidna groznica\xe2\x80\x9c ili "cholera morbus\xe2\x80\x9c. Manje precizni pojmovi koji su se tako\xc4\x91er koristili su "stisak crijeva", "neumjerenost", "te\xc4\x8denje", "kolika", "prigovaranje utrobe", i ostali zastarjeli termini za akutni proljev.\n_START_SECTION_\nDru\xc5\xa1tvo i kultura\n_START_PARAGRAPH_\nGastroenteritis je u svijetu poznat po mnogim kolokvijalnim nadimcima. Najpoznatiji je "Montezumina osveta", ali me\xc4\x91u ostalim i \xe2\x80\x9epupak Delhija\xe2\x80\x9c, "la turista" i "sprint stra\xc5\xbenjih vrata". Igrao je veliku ulogu u mnogim vojnim kampanjama, a pretpostavlja se da je vezan uz uzre\xc4\x8dicu "bez crijeva nema slave"._NEWLINE_Gastroenteritis je u SAD-u odgovoran za 3,7 milijuna posjeta lije\xc4\x8dniku godi\xc5\xa1nje i 3 milijuna posjeta u Francuskoj. Procjenjuje se da se u Sjedinjenim Ameri\xc4\x8dkom Dr\xc5\xbeavama tro\xc5\xa1ak u zdravstvu uzrokovan gastroenteritisom penje na 23 milijarde ameri\xc4\x8dkih dolara. Crijevne infekcije uzrokovane samo rotavirusom u SAD-u stvaraju tro\xc5\xa1ak od 1 milijardu dolara.\n_START_SECTION_\nIstra\xc5\xbeivanje\n_START_PARAGRAPH_\nTrenutno je nekoliko cjepiva protiv uzro\xc4\x8dnika gastroenteritisa u fazi razvoja. U razvoju je npr. cjepivo protiv Shigelle i enterotoksi\xc4\x8dne Escherichie coli (ETEC), koje se smatraju dvjema najva\xc5\xbenijim bakterijskim uzro\xc4\x8dnicima gastroenteritisa.\n_START_SECTION_\nPojava bolesti kod \xc5\xbeivotinja\n_START_PARAGRAPH_\nGastroenteritis kod pasa i ma\xc4\x8dki je uzrokovan gotovo istim uzro\xc4\x8dnicima kao kod \xc4\x8dovjeka. Naj\xc4\x8de\xc5\xa1\xc4\x87i mikroorganizmi uzro\xc4\x8dnici gastroenteritisa kod \xc5\xbeivotinja jesu: Campylobacter jejuni, Clostridium difficile, Clostridium perfringens i Salmonella. Veliki broj otrovnih biljaka mo\xc5\xbee kod \xc5\xbeivotinja uzrokovati iste simptome.  Neki su mikroorganizmi uzro\xc4\x8dnici vrlo specifi\xc4\x8dni za odre\xc4\x91ene vrste. Coronavirus zaraznog gastroenteritisa (Transmissible gastroenteritis coronavirus - TGEV) pojavljuje se kod svinja i uzrokuje simptome povra\xc4\x87anja, proljeva i dehidriranosti.  Pretpostavlja se da su divlje ptice osnovni prijenosnici zaraze na svinje. Ne postoji specifi\xc4\x8dan lijek protiv ove bolesti. Ovaj se oblik gastroenteritisa ne prenosi na \xc4\x8dovjeka.'